ORDE do 17 de abril de 2009 pola que se convocan as axudas para a execución dos plans estratéxicos zonais aprobados pola Consellería de Pesca e Asuntos Marítimos aos grupos de acción costeira.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 08/05/2009

A aprobación do Regulamento (CE) 1198/2006, do Consello, do 27 de xullo, relativo ao Fondo Europeo de Pesca e a súa normativa de aplicación e desenvolvemento, supuxo a regulación dun novo eixe dirixido ao desenvolvemento das zonas pesqueiras.
Ata a data, toda actuación levada a cabo ao abeiro dos fondos comunitarios dirixidos ao sector pesqueiro, fundamentalmente os fondos IFOP, tiñan unha orientación claramente dirixida aos actores e aos medios que estes empregaban para desenvolver a súa actividade profesional, xa for mediante a dotación de infraestruturas portuarias, a concesión de axudas para a posta en funcionamento de novas industrias, a modernización dos centros de traballo existentes, ou a mellora na comercialización e demais medidas que se establecían nas convocatorias de axudas publicadas pola Consellería de Pesca e Asuntos Marítimos.
Coa novidade introducida co eixe 4 do FEP, establécese unha visión diferente do destino dos fondos e das persoas beneficiadas coa aplicación dos fondos. Non se pode falar dunhas accións distintas ou dun resultado distinto das accións executadas, senón dunha forma distinta de poñelas en práctica que implica a participación de entidades ou grupos locais que representen interlocutores públicos e privados procedentes de distintos sectores socioeconómicos locais.
Son tamén distintas das consecuencias para as zonas costeiras e para as poboacións. Mentres que as anteriores accións e o resto das medidas do actual FEP teñen un claro enfoque mar-terra, a medida do eixe 4 ten un enfoque terra-mar, buscando a mellora socioeconómica das poboacións ou comunidades pesqueiras en que residen os profesionais do sector pesqueiro.
A implantación desta medida en Galicia ten unha grande importancia en canto á súa dimensión social dado que, se se pode falar de que en Europa máis do 50% da poboación vive a menos de 50 quilómetros da costa, en Galicia esa cifra se eleva a máis do 70% da nosa poboación. Este dato comporta necesariamente que toda actuación debe partir dunha primeira fase xa levada a cabo pola Consellería de Pesca e Asuntos Marítimos, que é a necesidade de seleccionar as zonas ou áreas xeográficas en que se van a realizar as actuacións previstas no eixe 4 do FEP.
A Consellería de Pesca e Asuntos Marítimos, con base en tres criterios de selección, identificou sete zonas ao longo do litoral de Galicia que serán as beneficiarias en maior ou menor medida das actuacións recollidas nesta orde. Os criterios de selección das zonas foron a baixa densidade de poboación, pequenos concellos dedicados á pesca e á aplicación dunha fórmula de coeficiente de crecemento do sector pesqueiro en que se recollía a variación de frota, arqueo, potencia, desembarcos e poboación dedicada á pesca. Como resultado deste traballo, establecéronse sete zonas no litoral galego:
Zona 1: A Mariña-Ortegal: concellos de Ribadeo, Barreiros, Foz, Burela, Cervo, Xove, Viveiro, O Vicedo, Mañón, Ortigueira, Cariño, Cedeira e Valdoviño.
Zona 2: Golfo Ártabro: concellos de Narón, Neda, Fene, Mugardos, Ares, Cabanas, Pontedeume, Miño, Paderne, Bergondo, Sada, Oleiros, Arteixo, Cambre e Culleredo.
Zona 3: Costa da Morte: concellos de Carballo, Malpica de Bergantiños, Ponteceso, Cabana de Bergantiños, Laxe, Camariñas, Muxía, A Laracha e Vimianzo.
Zona 4: Seo de Fisterra, Ría Muros-Noia: concellos de Cee, Fisterra, Corcubión, Dumbría, Carnota, Muros, Outes, Noia e Porto do Son.
Zona 5: Ría de Arousa: concellos de Ribeira, Pobra do Caramiñal, Boiro, Rianxo, Catoira, Vilagarcía de Arousa, Vilanova de Arousa, A Illa de Arousa, Cambados, Ribadumia, Meaño, e O Grove.
Zona 6: Ría de Pontevedra: concellos de Sanxenxo, Poio, Marín e Bueu.
Zona 7: Ría de Vigo-A Guarda: concellos de Cangas, Moaña, Vilaboa, Soutomaior, Redondela, Nigrán, Baiona, Oia, O Rosal e A Guarda.
Realizada a selección das zonas, o seguinte paso ten que ir necesariamente dirixido a alcanzar os obxectivos ou fins que a Consellería de Pesca e Asuntos Marítimos, respectando o establecido na normativa comunitaria, busca coa posta en marcha dunha medida innovadora como a regulada nesta orde, mediante a consecución dun enfoque integrado ou global das accións que se van desenvolver, mediante a participación activa dos axentes do sector pesqueiro, dos axentes socias, dos axentes económicos e das administracións locais.
O novo eixe supón, en definitiva, unha oportunidade para que as poboacións pesqueiras poidan desfrutar dun desenvolvemento do seu tecido socioeconómico contando coa participación activa das organizacións representativas dos profesionais do sector pesqueiro, partindo dunha visión zonal e da análise das necesidades concretas de cada área, o que permitirá o desenvolvemento local, o fortalecemento da capacidade organizativa do sector pesqueiro, un estímulo á innovación e unha diversificación para os profesionais do mar, buscando unha continuidade e estabilidade deste desenvolvemento máis alá da propia existencia dos fondos de financiamento.
A Consellería de Pesca e Asuntos Marítimos convocou un proceso para a selección dun grupo de acción costeira por cada unha das zonas mencionadas anteriormente, selección que levou de seu a aprobación dun plan estratéxico zonal (PEZ), no cal se determinaron as actuacións e os proxectos que se van executar, así como os criterios de selección para cada zona.
Para promover a execución deste plan, a Consellería de Pesca e Asuntos Marítimos procede á convocatoria de axudas dirixidas a subvencionar os distintos proxectos que se presenten ao abeiro de cada PEZ.
Por todo o exposto, e facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto.
1. O obxecto desta orde é establecer as bases reguladoras das axudas, en réxime de concorrencia competitiva, dirixidas a subvencionar os proxectos presentados ao abeiro de cada plan estratéxico zonal (en diante PEZ) aprobado por resolución da Consellería de Pesca e Asuntos Marítimos segundo establece a Orde do 17 de xullo de 2007, da Consellería de Pesca e Asuntos Marítimos, pola que se convoca concurso de selección de grupos de acción costeira.
2. Todos os proxectos presentados deberán enmarcarse nos respectivos proxectos estratéxicos zonais aprobados ao abeiro da Orde do 17 de xullo de 2007.
3. Proceder á convocatoria para o ano 2009.
Artigo 2º.-Réxime xurídico.
Para o outorgamento e concesión das axudas reguladas nesta orde observarase o disposto nas seguintes normas, sen prexuízo das demais normas aplicables tanto estatais como autonómicas na materia:
a) Regulamento (CE) 1198/2006, do Consello, do 27 de xullo, relativo ao Fondo Europeo de Pesca.
b) Regulamento (CE) 498/2007, da Comisión, do 26 de marzo, polo que se establecen as disposicións de aplicación do Regulamento (CE) 1198/2006, do Consello, do 27 de xullo de 2006, relativo ao Fondo Europeo de Pesca e o resto da normativa comunitaria de aplicación ás axudas.
c) Preceptos básicos da Lei 38/2003, do 17 de novembro, xeral de subvencións, e do Real decreto 887/2006, do 21 de xullo, polo que se aproba o seu regulamento.
d) Lei 9/2007, do 13 de xuño, de subvencións de Galicia.
e) Texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
f) Lei 4/2006, do 30 de xuño, de transparencia e boas prácticas na Administración pública galega.
g) Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Artigo 3º.-Beneficiarios.
1. Poderán ser beneficiarios das axudas reguladas por esta orde as persoas físicas ou xurídicas que presenten un proxecto para desenvolverse nos concellos de cada zona identificada pola Consellería de Pesca e Asuntos Marítimos, segundo os criterios do eixe 4 do FEP e que se sinalan no preámbulo desta orde, e sexa adecuado aos criterios fixados polo PEZ de cada GAC.
2. Non poderán ser beneficiarios destas axudas as persoas en que concorra algunha das circunstancias dos puntos 2º e 3º do artigo 10 da Lei 9/2007, do 13 de xuño, de subvencións de Galicia.
3. Deberán cumprir os requisitos de PEME, nos termos regulados na Recomendación da Comisión do 6 de maio de 2003, sobre definición de microempresas, pequenas e medianas empresas (2003/361/CE). Este requisito exceptuarase para entidades públicas e organizacións sen ánimo de lucro e, en xeral, para os beneficiarios das axudas a proxectos non produtivos.
4. No caso de proxectos destinados a fomentar, impulsar, programar e colaborar en actuacións dirixidas á diversificación de actividades mediante a promoción de emprego múltiple para pescadores por medio da creación de traballos adicionais fóra do sector pesqueiro e a mellora de competencias profesionais e a capacidade de adaptación e acceso ao emprego, particularmente destinadas a mulleres e á mocidade, os beneficiarios deberán ser traballadores/as ou empresarios/as do sector pesqueiro ou persoas que exerzan unha actividade profesional relacionada co sector.
5. Non se concederán axudas a empresas en crise. Estas empresas serán aquelas incluídas na definición establecida nas directrices comunitarias sobre axudas estatais de salvamento e reestruturación de empresas en crise (2004/C244/02).
6. O beneficiario xustificará estes extremos no modelo oficial que aparece no anexo II desta orde. O requisito do punto 3 deberá acreditarse no modelo oficial que aparece no anexo III desta orde.
Artigo 4º.-Obrigas dos beneficiarios.
1. Son obrigas dos beneficiarios as establecidas con carácter xeral no artigo 11 da Lei 9/2007, do 13 de xuño, de subvencións de Galicia.
2. A resolución da concesión poderá establecer outras obrigas específicas para os beneficiarios.
3. Os beneficiarios deberán adoptar as medidas de difusión e publicidade seguintes:
a) Instalación dunha placa ou cartel cos logotipos das administracións que cofinancian o proxecto e a referencia ao Fondo Europeo de Pesca 2007-2013 co lema Europa inviste na pesca sustentable.
b) En todas as publicacións, carteis e calquera outra información ofrecida en calquera medio, papel ou electrónico, incluirán de xeito claro e visible a participación da Consellería de Pesca e Asuntos Marítimos da Xunta de Galicia e da Unión Europea, a través do Fondo Europeo de Pesca.
Os logotipos oficiais estarán á disposición dos beneficiarios nas sedes dos correspondentes GAC.
4. Os investimentos para os cales se solicita a axuda non poderán estar iniciados antes da solicitude de subvención e no momento en que finalice deberán cumprir cos obxectivos e funcións para que foron aprobados.
Artigo 5º.-Gastos subvencionables.
As accións e proxectos previstos ao abeiro desta orde débense corresponder con accións subvencionables segundo o disposto no Regulamento (CE) 1198/2006, do Consello, do 27 de xullo, relativo ao Fondo Europeo de Pesca e a súa normativa de aplicación e desenvolvemento.
Artigo 6º.-Gastos non subvencionables.
Para os efectos do disposto nesta orde e nos diferentes plans estratéxicos zonais, os seguintes gastos non serán subvencionables:
i. O IVE cando sexa efectivamente recuperable.
ii. Os xuros debedores e outros gastos financeiros.
iii. A adquisición de terreos por un custo superior ao 10% do total dos gastos subvencionables.
iv. A vivenda.
v. Os vehículos destinados ao transporte de persoas.
vi. As compras de materiais e equipamentos usados.
vii. Os investimentos relativos ao comercio polo miúdo.
viii. Os investimentos relacionados con produtos da pesca e da acuicultura destinados a ser utilizados e transformados para fins distintos do consumo humano, excepto os investimentos destinados exclusivamente ao tratamento, transformación e comercialización de residuos de produtos da pesca e a acuicultura.
ix. Os gastos orixinados por unha mera reposición de anteriores salvo que a nova adquisición corresponda a investimentos distintos dos anteriores, ben pola tecnoloxía utilizada ou polo seu rendemento.
x. Os gastos de constitución e primeiro establecemento dunha sociedade.
xi. As obras non vinculadas co proxecto de investimento vivendas, comedores e similares.
xii. A urbanización que non estea relacionada coa actividade do proxecto que se pretende financiar.
xiii. Os pagamentos en especie.
Artigo 7º.-Contía das axudas.
1. O grao de financiamento dos proxectos presentados ao abeiro do PEZ dependerá de que os proxectos vaian dirixidos a:
a) Investimento non produtivo: a axuda poderá chegar ao 75% dos custos dos gastos subvencionables do proxecto.
b) Investimento produtivo: a axuda poderá chegar ao 60% dos custos dos gastos subvencionables do proxecto.
Para estes efectos defínese:
-Investimento produtivo: actividades que deben favorecer unha actividade de lucro potencial para o promotor do proxecto. En xeral, poderían identificarse con proxectos de orientación empresarial ou profesional e que, por tanto, deberían proporcionar unha autosuficiencia económico-financeira a longo prazo.
-Investimento non produtivo: os que non supoñan o inicio ou o desenvolvemento dunha actividade económica e/ou non estean afectos a unha actividade económica. Así mesmo, terán este carácter os proxectos de interese público que, mesmo constituíndo unha actividade económica ou estando afectos a unha actividade económica, non incidan sobre o réxime de competencia no territorio de que se trate e sempre que tradicionalmente poidan ser promovidos por unha entidade pública local ou unha entidade sen ánimo de lucro. Neste caso o elemento determinante do proxecto é a súa rendibilidade social.
Artigo 8º.-Compatibilidade.
1. As axudas recollidas nesta orde serán compatibles con calquera outra axuda, subvención ou recurso público e privado, sempre que non teñan financiamento parcial ou total de fondos procedentes doutro instrumento financeiro comunitario destinados a financiar o mesmo gasto ou investimento, sempre que cumpran os seguintes requisitos:
a) Que o importe acumulado das axudas non exceda o custo da actividade subvencionada.
b) Que o importe total das axudas públicas non exceda os límites máximos previstos na normativa de axudas de Estado da Unión Europea.
2. As axudas concedidas non se poderán acumular cunha axuda de minimis, a teor do establecido no punto 5º do artigo 2 do Regulamento (CE) 1998/2006, relativo á aplicación dos artigos 87 e 88 do Tratado ás axudas de minimis.
3. No suposto de que a suma de todas as axudas supere os devanditos límites, procederase por resolución do órgano concedente á minoración da axuda concedida.
4. Os beneficiarios deberanlle comunicar por escrito á entidade colaboradora a obtención de calquera outra axuda e deberán achegar, de ser o caso, a resolución de concesión.
Artigo 9º.-Dotación orzamentaria.
1. As axudas concederanse con cargo aos créditos consignados nas respectivas leis anuais de orzamentos xerais da Comunidade Autónoma de Galicia ata o final da vixencia do PO FEP, no ano 2013.
2. En cada anualidade sucesiva ata o ano 2013 fixarase, a través dunha orde complementaria, o crédito anual existente.
3. Os créditos de cada ano serán incrementados, de ser o caso, coas incorporacións dos remanentes de exercicios anteriores que legalmente correspondan.
4. As axudas estarán limitadas, en todo caso, ás dispoñibilidades orzamentarias.
5. Poderán adquirirse compromisos de carácter plurianual de acordo co artigo 58 de Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
No suposto de proxectos plurianuais, a subvención para os vindeiros anos estará condicionada á existencia de crédito nos exercicios correspondentes.
6. Para o ano 2009, as axudas concederanse con cargo á aplicación orzamentaria 14.01.723B.770.1 dos orzamentos xerais da Comunidade Autónoma para o ano 2009, sendo o crédito inicial para este período de 5.714.000 euros.
Artigo 10º.-Prazo de presentación de solicitudes.
1. O prazo de presentación das solicitudes iniciarase o 1 de xaneiro e finalizará o 15 de marzo de cada ano natural. Non obstante, para o ano 2009 o prazo será de setenta e cinco días naturais contados desde o día seguinte ao da publicación desta orde.
Artigo 11º.-Solicitudes.
1. As solicitudes presentaranse na oficina de Rexistro Único e Información da Xunta de Galicia; San Caetano s/n, Santiago de Compostela, e formalizaranse nos impresos oficiais que se inclúen como anexo I nesta orde.
2. Xunto coas solicitudes, os solicitantes deberán presentar:
a) Anexo II e anexo III, aos cales se refire o artigo 3º.
b) Copia compulsada do documento nacional de identidade ou NIF da persoa asinante da solicitude.
c) Certificación do órgano competente da entidade asociativa ou persoa xurídica, de ser o caso, na cal se especifique o acordo ou poder por que se lle concede autorización para formalizar a solicitude ao asinante, xunto cunha copia compulsada do CIF.
d) Certificacións acreditativas de estar ao día no pagamento das súas obrigas tributarias co Estado, coa comunidade autónoma e coa Seguridade Social.
e) Último recibo pagado do imposto de actividades económicas (IAE) ou certificación da exención, no caso de empresarios individuais. No caso de inicio de actividade empresarial, será suficiente o compromiso de darse de alta no IAE.
f) As persoas xurídicas deberán presentar copia simple da escritura de constitución e copia dos estatutos sociais debidamente inscritos no rexistro correspondente.
g) Memoria-resumo do proxecto que se vai realizar:
i. Plan de empresa para os proxectos produtivos (anexo IV).
ii. Plan de xestión para os proxectos non produtivos (anexo V).
h) Acreditación do IVE soportado non recuperable polo promotor.
i) Certificación da entidade financeira do número de conta.
j) Outra documentación que sexa necesaria ou adecuada para a correcta valoración do proxecto presentado.
3. Se a solicitude non reúne todos os requisitos da convocatoria, requirirase o interesado para que, nun prazo máximo e improrrogable de dez días, emende as deficiencias. No requirimento farase indicación expresa de que, se non o fixese, se terá por desistido na súa petición, logo da correspondente resolución.
4. A presentación da solicitude de concesión de subvención polo interesado comportará a autorización á Consellería de Pesca e Asuntos Marítimos para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias co Estado, coa Comunidade Autónoma de Galicia e coa Seguridade Social e que non ten pendente de pagamento ningunha débeda, por ningún concepto, coa Administración pública da Comunidade Autónoma galega, segundo o artigo 20.3º da Lei 9/2007, do 13 de xuño, de subvencións de Galicia.
5. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao interesado en calquera momento.
Artigo 12º.-Órganos de xestión.
Os GAC, como entidades colaboradoras, son os órganos encargados da instrución e avaliación das solicitudes presentadas polos solicitantes das axudas, así como da formulación das propostas de resolución.
Artigo 13º.-Da selección de proxectos.
1. Os proxectos serán avaliados polas entidades colaboradoras nun prazo máximo de vinte (20) días desde a finalización do prazo de presentación de solicitudes.
2. A avaliación dos proxectos farase atendendo aos criterios obxectivos establecidos polo GAC en cada plan estratéxico zonal.
3. Os GAC deberán:
a) Realizar unha comprobación in situ de que os proxectos e actividades para os cales se solicitou a axuda non se iniciaron, e redactar a acta de non-inicio.
b) Emitir un informe de subvencionabilidade do gasto conforme os artigos 6º e 7º desta orde. Se o proxecto non cumpre os criterios de subvencionabilidade non poderá ser seleccionado.
c) Ditar proposta de resolución provisional de concesión da axuda que se lle notificará ao solicitante, que disporá dun prazo de dez (10) días hábiles para presentar alegacións.
4. A proposta de resolución da entidade colaboradora está condicionada á existencia de fondos na anualidade correspondente.
Artigo 14º.-Resolución e aceptación.
1. A resolución destas axudas correspóndelle á conselleira de Pesca e Asuntos Marítimos. Non obstante, de acordo co artigo 7.3º da Lei de subvencións de Galicia, así como no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, a resolución destas axudas queda delegada no secretario xeral da consellería.
2. O prazo máximo para a resolución do procedemento será de seis (6) meses, que se computarán conforme o sinalado no artigo 48 da Lei 30/1992, do 26 de novembro, de réxime xurídico das administracións públicas e do procedemento administrativo común a partir do día da publicación desta orde no Diario Oficial de Galicia.
3. A resolución notificaráselles aos interesados para que no prazo de dez (10) días comuniquen a súa aceptación ou o rexeitamento da axuda nas condicións expresadas nela. Transcorrido este prazo, sen producirse manifestación expresa, entenderase tacitamente aceptada a axuda, segundo dispón o artigo 21.5º da Lei de subvencións de Galicia.
Artigo 15º.-Modificación da resolución.
1. Toda alteración das condicións tidas en conta para a concesión da subvención, e, de ser o caso, a obtención concorrente doutras subvencións e axudas concedidas por calquera outra entidade pública ou privada, poderá dar lugar á modificación da resolución de concesión da subvención ou á súa revogación, no caso de considerarse que a modificación afecta un aspecto substancial da concesión.
2. Calquera modificación que supoña un cambio do beneficiario, dos investimentos inicialmente previstos, tanto no referente ao orzamento como ás distintas partidas que o compoñen, así como ao prazo de execución, requirirá resolución expresa por parte da Consellería de Pesca e Asuntos Marítimos, e deberá ser comunicada por escrito con anterioridade á súa realización. O prazo para solicitar as modificacións rematará trinta días naturais antes da data límite de xustificación dos investimentos establecida na resolución de concesión.
No escrito deixarase constancia debidamente motivada das razóns que aconsellan a modificación proposta.
3. A autorización para a modificación dos termos en que foi concedida a axuda quedará condicionada aos seguintes requisitos:
a) Que a actividade, conduta ou modificación do proxecto estea comprendida dentro da finalidade destas bases reguladoras e da convocatoria oportuna.
b) Que a modificación non cause prexuízo a terceiros.
c) Que os novos elementos e circunstancias que motiven a modificación, de teren concorrido na concesión inicial, non supuxesen a denegación da subvención.
d) Que o proxecto modificado, no caso de que fose presentado co resto das solicitudes, resultase seleccionado na concesión inicial, seguindo os criterios de selección fixados.
4. O acto polo que se acorde a modificación da resolución de concesión ou, se é o caso, a súa denegación, será ditado polo órgano concedente, unha vez instruído o correspondente expediente en que se dará audiencia ao interesado. Non obstante, poderase prescindir deste trámite de audiencia cando non figuren no procedemento, nin se teñan en conta na resolución, outros feitos, alegacións ou probas que os aducidos polo interesado.
5. Como norma xeral non se admitirá a subrogación dun novo propietario na condición de solicitante ou beneficiario das axudas, excepto nos casos de sucesión mortis causa, adquisición da propiedade como consecuencia de procesos de disolución e liquidación de persoas xurídicas, operacións de fusión ou escisión parcial ou total de sociedades ou naqueloutros casos en que, ao xuízo do órgano competente para a concesión das axudas, a transmisión da propiedade e a subrogación do novo propietario na posición de solicitante ou beneficiario non desvirtúe a finalidade das axudas e se cumpran todos os requisitos do punto 3º deste artigo.
En calquera caso, o novo beneficiario deberá cumprir os requisitos desta orde e asumir as obrigas derivadas da concesión.
6. Non se admitirán nin aprobarán modificacións que supoñan unha execución total inferior ao 60% do investimento inicialmente aprobado, nin aquelas que, no caso de axudas plurianuais, impliquen unha execución inferior ao 10% nalgunha das anualidades fixadas na resolución de concesión.
7. Non se admitirán modificacións que supoñan cambio de localización dos investimentos aprobados.
Non obstante o indicado nos puntos anteriores, poderanse autorizar modificacións que se orixinen por causas de forza maior que, en todo caso, deberán ser apreciadas polo órgano concedente.
En todo caso, calquera modificación da resolución da concesión requirirá a previa solicitude do beneficiario á entidade colaboradora quen, de se cumpriren os requisitos sinalados, elevará proposta de resolución á Consellería de Pesca e Asuntos Marítimos para a súa resolución.
Artigo 16º.-Xustificación.
1. A xustificación documental da subvencións consistirá en:
a) Facturas orixinais ou documentos probatorios de valor equivalente.
b) Documentación acreditativa do gasto realizado:
i. Como regra xeral, presentarase o xustificante bancario de pagamento polo beneficiario (xustificante de transferencia bancaria, xustificante bancario de ingreso en conta, certificación bancaria, ou o que corresponda de entre os establecidos no artigo 28 da Lei de subvencións de Galicia) no cal conste o número de factura obxecto de pagamento, a identificación do beneficiario que paga e do destinatario do pagamento, que deberá coincidir coa persoa, empresa ou entidade que emitiu a factura.
ii. Se o pagamento se instrumenta mediante efectos mercantís (cheque, obriga de pagamento, letra de cambio, etc.), achegarase copia do efecto mercantil, acompañado da documentación bancaria (extracto da conta do beneficiario, documento bancario acreditativo do pagamento do efecto, etc.) en que conste claramente que o dito efecto foi efectivamente cargado na conta do beneficiario dentro do prazo de xustificación.
iii. Para os efectos da súa xustificación, as facturas que se paguen de xeito fraccionado deberán incluírse no expediente nunha única solicitude de pagamento.
c) Xunto coa primeira solicitude de pagamento deberá achegar a documentación acreditativa da titularidade dos terreos ou inmobles sobre os cales se executa o proxecto, ou da dispoñibilidade deles durante o período mínimo equivalente ao que se vai exixir a permanencia do investimento, así como o resto da documentación que especificamente se relacione na resolución de concesión.
d) Os permisos, inscricións e/ou licenzas requiridas pola normativa autonómica ou local para o tipo de actividade de que se trate deberán presentarse, como máis tarde, xunto coa última solicitude de pagamento.
e) No caso dunha actuación que requira proxecto técnico visado polo colexio oficial correspondente, o promotor deberá xuntar á primeira xustificación unha copia do resumo do orzamento por capítulos e da memoria deste. Neste suposto, presentaranse certificacións de obra asinadas por técnico competente.
f) Cando a subvención se conceda para a adquisición de maquinaria e equipamento, no momento da xustificación deberase xuntar unha relación dos equipos subvencionados na cal conste marca, modelo e número de serie ou referencia equivalente para a súa identificación.
g) Cando a subvención se conceda para realizar estudos, proxectos técnicos, planos e documentos similares, o promotor entregará un exemplar en soporte informático adecuado para posibilitar a súa difusión. Tamén se deben achegar copias se hai edición de libros, folletos, guías, etc. Se a subvención se concede para seminarios ou actividades semellantes, entregarase unha copia dos temas tratados e as conclusións.
h) O beneficiario deberá acreditar, se é o caso, que aplicou á actividade subvencionada os rendementos financeiros xerados polos fondos librados pola Consellería de Pesca e Asuntos Marítimos segundo o disposto no artigo 17.5º da Lei 9/2007, do 13 de xuño, de subvencións de Galicia.
2. Os gastos xustificados deberán ter correspondencia clara coa partida orzamentaria aceptada na resolución de concesión da subvención, e responder de xeito indubidable á natureza da actividade subvencionada.
Os gastos que cómpre ter en conta para os efectos da xustificación de investimentos serán os efectivamente pagados polos beneficiarios das axudas a favor dos seus provedores antes do remate do prazo de execución e xustificación dos investimentos. En ningún caso o custo de adquisición dos gastos subvencionables poderá ser superior ao valor do mercado. No suposto de discrepancias entre a Consellería de Pesca e Asuntos Marítimos e o promotor respecto do valor de mercado dos gastos subvencionables, aplicarase o procedemento previsto no artigo 33 da Lei 38/2003, do 17 de novembro, xeral de subvencións.
Artigo 17º.-Pagamento.
1. O pagamento das axudas efectuarao a consellería unha vez xustificada de forma documental e material a realización do obxecto da subvención.
2. Para proceder ao pagamento, o GAC remitiralle trimestralmente, e sempre antes do 15 de novembro, á Consellería de Pesca e Asuntos Marítimos, unha lista dos beneficiarios coa documentación acreditativa do investimento e pagamentos, parciais ou finais, realizados polos beneficiarios.
3. A estes documentos uniranse os indicados no artigo 3º desta orde, así como as correspondentes certificacións de estar ao día no cumprimento das súas obrigas tributarias co Estado, coa Comunidade Autónoma de Galicia e fronte a Seguridade Social, e de non ter débedas pendentes, por ningún concepto, coa Administración da comunidade autónoma.
4. Poderán realizarse pagamentos parciais cando se cumpran simultaneamente os seguintes requisitos:
a) A contía do gasto xustificado en cada pagamento parcial supere o 25% do investimento aprobado.
b) En total non superen o 80% do total da subvención concedida.
c) A suma do pagamento parcial non sexa menor de 12.000 .
d) Presentación de aval solidario de entidade de crédito que cubra o importe do pagamento xunto cos xuros previamente ao pagamento da axuda. O aval deberá cubrir un mínimo de nove meses seguintes á finalización do prazo de xustificación.
e) Xustificar documentalmente, nos termos do artigo 28 da Lei 9/2007, do 13 de xuño, de subvencións de Galicia, os gastos e investimentos realizados na actividade subvencionada.
5. A axuda da Consellería de Pesca e Asuntos Marítimos aboaráselle mediante transferencia bancaria ao beneficiario e na contía que corresponda segundo os proxectos executados.
6. Cada certificación presentada polo GAC á Consellería de Pesca e Asuntos Marítimos deberá ir acompañada dun informe de auditoría que certifique os seguintes extremos:
-Que as subministracións de bens, as prestacións de servizos e, en xeral, a actividade subvencionada cuxo custo se certifica foron efectivamente realizadas.
-Que os gastos declarados en cada certificación son subvencionables, están soportados con facturas ou documentos contables de valor probatorio equivalente e están pagados.
-Que o GAC conserva e custodia a documentación xustificativa das operacións certificadas, e garante que esta será posta á disposición dos órganos de control que a soliciten.
Artigo 18º.-Recursos.
Contra a resolución que se dite, que pon fin á vía administrativa, poderase interpor, con carácter potestativo, recurso de reposición perante a Consellería de Pesca e Asuntos Marítimos no prazo dun mes, ou recurso contencioso-administrativo, perante o órgano xurisdicional competente, no prazo de dous (2) meses, contados en ambos os casos a partir do día seguinte ao da notificación da resolución, que sempre será expresa.
Artigo 19º.-Reintegro.
1. Procederá o reintegro, total ou parcial, da axuda concedida e dos xuros de demora correspondentes desde o momento do seu pagamento ata a data en que se acorde a procedencia do reintegro nos supostos sinalados no título II da Lei 9/2007, do 13 de xuño, de subvencións de Galicia.
2. Para o devandito procedemento de reintegro terase en conta o establecido no capítulo II da Lei de subvencións de Galicia.
Disposicións adicionais
Primeira.
1. A Consellería de Pesca e Asuntos Marítimos publicará, no Diario Oficial de Galicia, as axudas concedidas con suxeición a esta orde, indicando o programa e crédito orzamentario a que se imputan, o beneficiario, a cantidade concedida e a finalidade da subvención.
2. Así mesmo, de conformidade co establecido no artigo 13, punto 4º, da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-En todo o non previsto nesta orde observarase o disposto na Lei 9/2007, de subvencións de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, así como os preceptos básicos da Lei 38/2003, do 17 de novembro, xeral de subvencións, e na Lei 30/1992, do 26 de novembro, de réxime xurídico das administracións públicas e do procedemento administrativo común.
Terceira.-A Axencia de Desenvolvemento Sustentable das Zonas de Pesca, unha vez creada ao abeiro do establecido na Lei 11/2008, do 3 de decembro, subrogarase en todas as atribucións conferidas nesta orde á Consellería de Pesca e Asuntos Marítimos.
Disposicións derradeiras
Primeira.-Facúltase o secretario xeral para ditar as disposicións necesarias para o desenvolvemento desta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 17 de abril de 2009.
Carmen Gallego Calvar
Conselleira de Pesca e Asuntos Marítimos
Ver referencia pdf "08900D025P013.PDF"
Ver referencia pdf "08900D026P024.PDF"